**Zanimivi sprehodi**

Sprehod je čas, ko imamo možnost, da se posvetimo drug drugemu, se pogovarjamo, raziskujemo, fotografiramo in podobno. V skladu z navodili za preprečevanje epidemije novega koronavirusa si seveda izberemo območje, kjer ni veliko drugih sprehajalcev. Če pa jih srečamo, upoštevajmo varnostno razdaljo.

Nekaj predlogov za popestritev sprehodov:

* pred odhodom skupaj z otrokom narišemo načrt sprehoda in ga med sprehodom spremljamo.
* Načrt rišemo med sprehodom: potrebujemo trdo podlago, pisala.
* Med sprehodom izbirajmo možnosti poti: Kam gremo? Levo, desno, naravnost …
* Kam bomo prišli, če gremo po tej poti?
* Orientacija: od kod smo prišli, pokaži mi smer določenega objekta, kje je doma babica …
* Štejemo korake, obcestne svetilke, avtomobile, ugotavljamo znamke, barve avtomobilov (izberemo samo eno).
* Doma narišemo tabelo, v katero po sprehodu skupaj z otrokom, lahko pa otrok sam, označimo z nalepkami, pikami, številko, koliko smo videli avtov, muc, kužkov, obcestnih svetilk .... Če to spremljamo vsak dan, tej pravi matematiki dodamo še graf iz kock (za vsak dan enake kocke naložimo v stolpiče, označimo po dnevih in ugotavljamo kateri dan smo videli največ nečesa, kateri dan najmanj.
* Morda imamo star mobitel, na katerem deluje foto kamera ali digitalno foto kamero, ki še deluje? Fotografsko oko prepustimo otroku. Naj fotografira po svoje, doma pa si skupaj z njim ogledamo, kaj je tisto, kar je pritegnilo njegovo pozornost.
* Skupaj z otrokom lahko tudi rišemo in pišemo dnevnik sprehodov. Če se odločimo za e-različico, bomo otrokova doživetja lahko hitro in enostavno delili z njegovimi prijatelji, babico in dedkom, drugimi sorodniki.

Želim vam prijetne in zanimive sprehode!

Ostanite varni in zdravi!

Sonja Bobek Simončič, svetovalna delavka